《夏日喜雨呈蒋怿庵镛刺史》
清代·蔡廷兰

赤熛扬明威，旱魃煽其怒。炎炳谁操持，阴阳失调护。

万里烧长空，四围燃火树。草木燋乾枯，飞鸟不得度。

泉壑绝涓流，禾苗尽偃仆。仰食资东瀛，舟楫来何暮。

敢望盈箱求，翻遭闭籴误。一粒一酸辛，负挈满道路。

吁嗟中泽鸿，几为涸辙鲋。贤哉良司牧，下车询农务。

丰歉递相寻，灾祲亦定数。胡兹孤岛黔，奈何抱沉痼。

圣世宏宽仁，轻徭复薄赋。无如瘠土贫，风旱频年遇。

生计窘耕渔，颠连憯莫诉。我民竟何辜，对天默呼吁。

方版疏一通，云坛香一炷。有谪则祸予，莫俾民太苦。

忽然触石云，散作漫天雾。阴霾昼迷濛，玉虎晨鸣呴。

列缺并飞廉，屏翳齐交互。须臾沛滂沱，岸谷倏崩注。

或为空中丝，或似草间露。连朝积霪霖，十日沃沾霔。

化泽遍均匀，天公周布濩。村墅沐新膏，原田发生趣。

农夫拜官赐，一祷逢甘澍。早谷馀高粱，晚季卜秋穫。

花生绵根荄，朱蓣长园圃。幸无台飓伤，又免蝗螟蠹。

米价渐渐低，粮运源源赴。更须惩奸商，专市亦可恶。

开仓议平粜，救荒良有具。驱鼠防穿墉，彻桑及未雨。

惭予枵腹谈，迂腐呈俚句。蒿目怜苍黎，空拳策富裕。

再三白当途，缓急慎所措。愿奉太平觞，讴歌乐含哺。

作者简介：蔡廷兰（1801～1859），字香祖，号郁圆，学者称秋园先生，澎湖人。幼颖异，十三岁补弟子员，屡试第一，深得澎湖蒋镛欣赏，清道光二十四年（1844）中进士。蔡廷兰诗工古体，文善四六。曾佐通判蒋镛纂《澎湖续编》。光绪四年（1878）金门林豪为之集成《惕园古近体诗》二卷，骈体文、杂著各若干卷。《惕园古近体诗》今未见，以下据蒋镛《澎湖续编》、林豪《澎湖厅志》、连横《台湾诗乘》、赖子清《台湾诗醇》、彭国栋《广台湾诗乘》、陈汉光《台湾诗录》、许成章《高雄市古今诗词选》编校、增补之。（江宝钗撰）